આ સન્માન પત્રોના વિષય વસ્તુમાં ઘણું વૈવિધ્ય જોવા મળે છે. અમદાવાદ મ્યુનિસિપાલિટીના પ્રમુખ તરીકેની સરદારની ભૂમિકા, બોરસદ, બારડોલી અને નાગપુર સત્યાગ્રહોમાં સરદારશ્રીનું યોગદાન, ભારતના અગ્રગણ્ય આગેવાન તરીકે સરદારની પ્રતિભા, સરદારનું જન્મસ્થળ, વ્યવસાય, જાહેરજીવન, રાજકીય, કૌટુંબિક, સામાજિક જીવન વગેરે અંગેની વિગતો ઉપરાંત સરદારના ગુણો, દેશના એકીકરણમાં તેમની ખુમારી, તેમની સમાજ સેવા અને રચનાત્મક કાર્યો જેવી અનેક બાબતોની આ માનપત્રોમાં ચર્ચા થયેલી છે. આ સન્માનપત્રોનું મહત્ત્વ અનેક રીતે મૂલવી શકાય. સરદારશ્રીનું વ્યક્તિત્વ અને કાર્યો, સિદ્ધિઓ, વિવિધ શહેરોની મુલાકાતો, જે તે શહેરનું ઐતિહાસિક, વ્યાપારિક કે ઔદ્યોગિક મહત્ત્વ, સ્થાનિક રાષ્ટ્રીય સમસ્યાઓ, માનપત્ર આપનાર વ્યક્તિ કે સંસ્થાની વિગતોની પ્રમાણભૂત માહિતી મળે છે. જેને આધારે સરદારશ્રીના બહુમુખી પ્રતિભાના વિવિધ પાસાની જાણકારી મેળવી શકાય છે.